En frivillig indlæggelse udviklede sig onsdag pludselig til en biljagt i Aalborg. En patrulje fra Midt- og Vestjyllands Politi var ved 16-tiden i færd med at aflevere en 31-årig mand på den psykiatriske skadestue på Mølleparkvej i Aalborg. - Pludselig stikker manden af, og derefter formår han så at få stjålet en taxa, siger vagtchef hos Nordjyllands Politi Poul Fastergaard. Efter at have tiltvunget sig taxaen flygtede den 31-årige mand fra stedet. Undervejs kunne politiet følge hans færden. - Via taxaselskabet får vi en gps-position på taxaen, og der får vi at vide, at den kører på Vesterbro i Aalborg, og vi får så sat efter den, siger vagtchefen. Kører galt Flere patruljebiler prøvede at indfange manden, der ifølge politiets tilsagn kørte så voldsomt, at flere bilister måtte trække ind til siden for ikke at kollidere med ham. Den 31-årige skulle efter sigende også have kørt over spærrelinjen, når han overhalede biler på Limfjordsbroen. Da den 31-årige mand kom over broen, fulgte han vejen til højre, inden han forulykkede og kørte sammen med en anden bil. - Her er vi allerede lige i hælene på ham, så vi får hurtigt fat i ham, oplyser Poul Fastergaard, inden han fortæller, at ingen af bilisterne er kommet til skade. Nu skal politiet i gang med sagsbehandlingen, og den 31-årig mand skal afhøres. Politiet modtager gerne henvendelser fra bilister, som har oplevet hændelsen på nært hold.

Opsummering:
Nordjyllands Politi måtte onsdag sætte efter en stjålen taxa.